Erling Sande (Senterpartiet), 2008-11-20:
I kveld vil fleirtalet i Stortinget gjere eit viktig vedtak, eit vedtak som kriminaliserer kjøp av seksuell omgang og handling. Det blir anslått at opp mot 2 millionar menneske er offer for menneskehandel årleg. Dette er vår tids slavehandel. Tusenvis av menneske blir kvart år lokka til å flytte til eit anna land og lova jobb og løn og ei framtid med større velstand enn det dei har høve til der dei kjem frå. For mange av dei er det allereie for seint å snu når dei kjem til eit framandt land, med ukjent språk, og opplever at det dei skal tene pengar på, er å selje kroppen sin – i den grad dei i det heile får behalde pengane. Andre er heilt uforskylde i eigen skjebne. Gjennom kidnapping og bortføring blir dei henta til eit anna land eller ein annan verdsdel for å arbeide som prostituerte. Vårt poeng er følgjande: Det er ikkje mogleg med fullt truverde å fordømme menneskehandel, samtidig som vi held fram med ein legitim marknad for dei tenestene som denne handelen har grunnlaget sitt i. Det var iallfall Senterpartiet sin konklusjon då vi som eit av dei fyrste partia kravde eit lovforbod mot kjøp av seksuelle tenester. Men lat meg streke under at ikkje alle prostituerte er offer for menneskehandel. Kvar prostituert har si historie. Kriminalisering er eit verknadsfullt grep – ikkje berre for å hindre og avgrense kjøp av seksuell handling og omgang, men for å hindre rekruttering av både prostituerte og kjøparar. Det vedtaket vi gjer i dag, vil vere eit signal til dei mange som lever av å lokke eller rive uskuldige menneske ut av kvardagen sin og smuglar dei til andre delar av verda for å tene pengar på at dei sel kroppen sin – eit signal om at vi i vårt land ikkje godtek at det skal vere ein legitim marknad for den typen tenester. Det vil òg vere eit tydeleg signal om at vi ikkje aksepterer at ein skal kunne kjøpe slik bruk av nokon annan sin kropp. Vi trur ikkje det store fleirtalet av prostituerte fyrst og fremst er det fordi dei ynskjer å tene pengar på denne måten, men fordi det ikkje er nokon veg utanom. Med dette som bakteppe blir det viktig ikkje å gløyme dei mange prostituerte som i dag kjenner uro fordi dei ikkje veit kva dagens vedtak får å seie for deira kvardag. I Senterpartiet meiner vi at det å tillate prostitusjon i framtida ikkje er den beste måten å hjelpe dei prostituerte på. Vi må bruke eit breitt spekter av tiltak for å sikre at dei som treng det, får hjelp ut av prostitusjonen. Vi er glade for at ein samla komité i innstillinga trekkjer fram oppfølging av denne gruppa, og vi sluttar heilhjarta opp om det arbeidet som blir gjort på dette området, og som vi skal styrkje i tida som kjem. Dei prostituerte er like forskjellige i forhold til kvarandre som vi som er i denne salen. Senterpartiet meiner vi må gjere det vi kan for å følgje opp kvar enkelt av dei som ynskjer å kome seg ut av prostitusjonen. Her er det mange som spelar viktige roller. Politiet gjer det, Nav gjer det, og ikkje minst dei institusjonane og miljøa som kjenner og arbeider med desse menneska i dag, og som har stor kunnskap om både historiene bak og kvardagen til dei prostituerte. Senterpartiet deler komitéfleirtalet sitt syn og er nøgd med at vi no får på plass ei kriminalisering når det gjeld kjøp av seksuell handling og omgang.